เมื่อร่างกายขาดโปรตีนชนิดโคม่าหรือหิวโซต้องการที่ลงจัดหนักแบบ "ขอซักวัน" ผมขอพามาแนะนำการจัดซัดหนักแบบบุฟเฟ่ต์หมูกระทะ ที่มีเกลื่อนเมืองตอนนี้ แต่อันนี้เป็นที่ๆ ดูแล้วเหมาะสำหรับเป็นตัวเลือกนึงที่จะเรียกว่า "ดีที่สุดในบรรดาร้านหมูกระทะ" ก็ไม่ผิดแน่นอน อย่างบาร์บีคิว รีสอร์ท สาขาบางนา ที่อยู่ซอย บางนา-ตรา 21 หรือซอยก่อนถึงเซ็นทรัลพลาซ่าบางนา นั่นเองครับ

- บาร์บีคิว รีสอร์ท // สุดยอดร้านหมูกระทะที่ไม่ดีพอไม่เปิดขยายถึง 5 สาขา ในเขตกรุงเทพและปริมณฑล นิยามทางร้านก็ตรงตามคุณภาพและปริมาณอาหารจริงๆ "เนื้อจัดหนัก ซีฟู้ดจัดเต็ม น้ำจิ้มขั้นเทพ" ให้บริการอาหารประเภท "ปิ้ง-ย่าง-ต้ม" สไตล์ที่เรียกกันติดปากว่า "หมูกระทะ" นั่นเอง มีอาหารให้เลือกอิ่มอร่อยเยอะมาก เยอะที่สุดเท่าที่ผมเห็นตามร้านหมูกระทะจริงๆ ตั้งแต่ เครื่องดื่มน้ำอัดลม, น้ำผลไม้ ,สลัดผัก, อาหารทานเล่น, อาหารหลัก, อาหารจานร้อน และรวมไปถึงซาลาเปา, ไอศกรีม, ของหวานมากมายมากกว่าร้อยรายการ เรียกว่าละลานตาคุ้มค่าเกินราคาที่จ่ายเพียง 229 บาทจริงๆ ครับ

- บรรยากาศของ บาร์บีคิว รีสอร์ท บางนา // ค่อนข้างโล่งโปร่งและกว้างขวางมากทีเดียว มีโต๊ะที่นับด้วยสายตาคร่าวๆ จะอยู่ที่ "ร้อยโต๊ะ" เลยทีเดียว ที่นั่งเยอะมาก และคนก็เยอะมากจริงๆ เรียกว่าทยอยตบเท้ากันมาตั้งแต่ช่วงร้านเปิดใหม่ๆ ก็ทยอยกันมาและหนาแน่นมากในช่วงเย็น เรียกว่าคึกคักด้วยบรรดาขาโหดจัดหนักทั้งสิ้น ยืนคีบอาหารกันแบบเมามันส์เลยทีเดียว ยิ่งช่วงคนเยอะๆ นี่ตอนเดินไปตักอาหารนี่ถึงขั้นต้องต่อแถวคีบกันเลยทีเดียว

- การบริการของ บาร์บีคิว รีสอร์ท บางนา // ใช้แรงงานเพื่อนบ้านเรานี่เองสื่อสารไม่ค่อยเข้าใจเท่าไหร่ อาหารมาเติมไม่ขาดหายทีเดียวเรียกว่าลูกค้าเยอะ พนักงานเรียกว่าเยอะแล้วแต่ก็ยังยุ่งกันเกือบทุกมุมของร้าน จะมีเตาส่วนตัวให้หนึ่งเตา (อาจจะเสียเปรียบสำหรับพวกที่มากันเป็นกลุ่มสี่คน ได้เพียงเตาเดียว ถ้าขอเพิ่มคิดค่าเตาเพิ่มสามสิบบาท อันนี้ก็เข้าใจได้ว่าราคาถูกขอเพิ่มนิดหน่อยไม่ซีเรียสเนอะครับ) และพวกอาหารทะเลถ้าไม่ย่างเตาส่วนตัว ก็มีเตาส่วนรวมไปยืนปิ้งกันเอาเองเหมือนออกทริปบาร์บีคิวริมทะเลครับ กรณีมีการพอเพิ่มถ่านทางร้านคิดเพิ่ม 30 บาท ตรงนี้ผมก็ไม่ซีเรียสนะครับ เพราะดูๆ แล้วต่อให้เพิ่มถ่านรอบนึง ก็ยังเรียกว่าคุ้มอยู่ดี

- คุณภาพของอาหารและราคาของ บาร์บีคิว รีสอร์ท บางนา // ถือว่าทำได้ดีมากจริงๆนะครับ พวกอาหารสดเรียกว่า เหมาะสมหรือเรียกว่าเกินราคาก็สำหรับการทานได้ไม่จำกัดเวลาแบบนี้ในราคา 229 บาท (มาคนเดียว 259 บาท) รวมน้ำดื่มที่เป็นแบบขวดผมว่าโอเคเลย และน้ำผลไม้ก็มีเรียกว่าคุณภาพเลยหละ และยังมีน้ำอัดลมที่สุดแสนซาบซ่าจริงๆ (แต่ตอนช่วง 2-3 ทุ่มเป็นต้นไปมักไม่ซ่าก๊าซคงหมดจริงๆ ควรสำรองไว้นะครับเพราะน้ำอัดลมถ้าขาดความซ่าแล้วมันไม่อร่อยจริงๆ) ทุกอย่างเรียกว่า "ลูกค้าไม่ขาดทุนหรอกครับงานนี้" เพราะยุคนี้ก๋วยเตี๋ยวหรืออาหารตามสั่งบ้านเราจานนึงเฉลี่ย 35-50 บาทต่อจาน สั่งน้ำโน่นนี่มาเพิ่มคนนึงก็เรียกว่าเกือบร้อยละ มาสนุกแบบเมามันส์กับอาหารหลากหลายที่นี่ดีกว่า  ไลน์อาหารทั้งหมดก็ขอจำแนกคร่าวๆ นะครับเพราะเจาะจงจริงๆ สามวันก็ยังอธิบายไม่มหดของเยอะจริงๆ

  ++ ไลน์เครื่องดื่ม ++ น้ำเปล่าเป็นขวดแบรนด์ช้างหยิบไปที่โต๊ะเป็นขวดได้เลยสะอาดดีตรงนี้ชอบ น้ำผลไม้ มีน้ำ สับปะรด, ส้ม, พั้นซ์ ซึ่งขอบอกว่าอร่อยเลยอะชอบเลย และน้ำอัดลมของ โคคา-โคล่า ซึ่งซาบซ่าดีจริงๆ และยังมีพวกเครื่องดื่มแอลกอฮอล์อีกเพียบแต่ต้องสั่งเพิ่มเองนะครับ

  ++ ไลน์สลัด ++ จะเริ่มวอร์มกระเพาะด้วยสลัดผักสดๆ ก็มีให้เลือกหลากหลายพร้อมน้ำสลัดก็มีเตรียมไว้ให้แต่มุมนี้สำหรับผม พื้นที่เปิดโล่งมักมีแมลงวันซึ่งอาจจะไม่ค่อยส่งผลดีเท่าไหร่นัก (เพราะของสดยังมาผ่านความร้อนเองอีกทีได้) 

  ++ ไลน์เห็ดบำรุงสุขภาพ ++ นี่ก็เหมือนกันปกติจะเจอแต่เห็ดหูหนู แต่ที่นี่มีเห็น "ออรินจิและเห็ดโคนญี่ปุ่น" เรียกว่าครบ 3 อย่างตามสูตรคนจีนที่ควรต้มเห็ดสามอย่างเป็นการบำรุงที่ดี คุณภาพดีจริงๆ

  ++ ไลน์อาหารทานเล่น ++ มีราวๆ ยี่สิบรายการ บางอย่างหมดก็เปลี่ยนชนิดมาให้เรียกว่า แค่ของทานเล่นก้เล่นเอาแทบจะอิ่มละ ไล่กันไปตั้งแต่ หนังไก่ทอด, ไก่ทอด, หมูกรอบ, ไส้กรอก, ลูกชิ้นปลาทอด, เฟร้นฟรายด์, นักเก็ตส์, เกี๊ยวห่อไข่นะกระทา, ยำต่างๆ ผัดต่างๆ อร่อยพอใช้ได้ดีเลยทีเดียว กับราคาแบบนี้ชอบครับ

  ++ ไลน์อาหารปรุงสุกแบบเป็นกับข้าว ++ นี่ก็ทำออกมาร้อนๆ เลยทีเดียว เริ่มตั้งแต่ บะหมี่หยก, ข้าวผัด, ปูผัดผงกะหรี่, ปูผัดพริกไทยดำ, หอยตลับผัดน้ำพริกเผา, ซีฟู้ดผัดน้ำพริกเผา, บร๊อคโคลี่ผัดกุ้ง, ปลาหมึกผัดไข่เค็ม, หมูมะนาว เรียกว่าอร่อยเกือบทุกอย่างเลย ปูนี่ถือว่าอร่อยเลยหละครับ เรียกว่าไปตามร้านอาหารรสชาติแทบจะไม่แตกต่างกันเลย แต่นิดนึงเหมือนใส่ผงชูรสมาเยอะหรือเปล่าเพราะผมกินทีไรฝาดๆลิ้นทุกครั้งเลยครับ

  ++ ไลน์อาหารจานร้อน ++  มีต้มยำกุ้งน้ำข้นที่รสชาติเผ็ดร้อนถึงใจอร่อยกำลังดี บางหม้อก้อร่อย บางหม้อก็เฉยๆ อยู่ที่คนทำ และกุ้งอบวุ้นเส้นนี่อร่อยเลยหละ อร่อยกว่าบางร้านที่เปิดขายข้างๆ ทางเสียอีก

  ++ ไลน์อาหารญี่ปุ่น ++ มีซูชิคำเล็กๆ ปั้นใหม่ๆลองชิมดูรสชาติทั้งข้าวทั้งหน้าซูชิ เฮ๊ยอร่อยใช้ได้เลยนะเนี่ย วางรวมกันกับขนมจีบหมูอุ่นร้อนๆ แต่รสชาติขนมจีบแป้งเยอะไปหน่อยไม่อร่อยเลยหละ

  ++ ไลน์อาหารสด ++ มีร่วมๆ สี่สิบกว่าชนิดก็จะเป็นพวก หมู, เนื้อ,ไก่ หมักตามประสาหมูกระทะแหละครับ แต่ทำได้ดี หมักมาได้นุ่มและอร่อยๆ ทุกๆ รสชาติเลย เด็ดที่สุดก็จะเป็นหมักแบบพริกไทยดำแนะนำไก่ครับ (รสเหมือนสเต๊กเลย) ด้านเนื้อมีโคขุนหมักนุ่มๆ แต่ชิ้นใหญ่ไปหน่อยเลยทำให้การเคี้ยวค่อนข้างยาก ไฮไลท์นี่ต้องยกให้  "โคขุนโพนยางคำ" ที่จะสไลด์สดๆ วางทีละจานต้องหมั่นเดินหยิบเอา ลูกชิ้นปลา, กุ้ง กินเอามันส์ และยังมีประเภทเครื่องใน ไส้, เซี่ยงจี้, หัวใจหมูก็มากันครบ รวมถึง ไข่ไก่และเค้าหู้ไข่ ที่ขาดไม่ได้สำหรับร้านแบบนี้

  ++ ไลน์อาหารสดแบบซีฟู้ด ++ มีปลาดอลลี่, กุ้งแม่น้ำ, หอยแครง, หอยแมลงภู่, หอยหวาน, หอยเชลล์ เรียกว่ายกกันมาทั้งทะเล ส่วนใหญ่เติมตลอดมีแต่กุ้งแม่น้ำที่เรียกว่าอายุประมาณ "สามวัน" โตไม่เต็มขั้นคลอดก่อนกำหนดจากที่เมื่อก่อนต้องคอยรอมาเติมแล้วแย่งกันคีบมาตอนนี้เติมเรื่อยๆแทบจะไม่ขาดสายกันแล้วครับ และยังมีการเพิ่มเมนูหอยแมลงภู่ลวกมาเพิ่มความสะดวกสบายให้อีกเยี่ยมจริงๆ

  ++ ไลน์อาหารลักปิดลักเปิด ++ ตั้งชื่อเองเพราะว่าจะค่อยๆ เอามาวางหมดแล้วทิ้งช่วงแต่เข้าใจได้เพราะหมูกระทะที่ผมกินมาไม่เคยมีเจ้าสิ่งนี้เลยคือ "หอยนางรม, กุ้งแช่น้ำปลา, ยำสาหร่ายโรยไข่กุ้ง" เรียกว่าสดอร่ยใจป้ำมากๆกุ้งแช่น้ำปลาแซ่บอร่อยมากจริงๆ ต้องคอยหมั่นเดินดูมุมนี้

  ++ ไลน์ซาลาเปา ++ ยังไม่จุใจอัดซาลาเปาที่มีถึง 3 ไส้ หมูสับ, หมูแดง, ครีม รสชาติใช้ได้แต่แป้งเยอะไส้น้อยไปหน่อย แต่แนะนำหมูสับอร่อยเลย

  ++ ไลน์ของหวานและไอศกรีม ++ ตรงนี้จะมีพวก ผลไม้สดอย่าง ฝรั่งแช่บ๊วย, แตงโมอร่อยฉ่ำมาก, ขนมไทยต่างๆ ทองหยิบ, ทองหยอด, ฝอยทอง, ลูกชุบ, วุ้น, ลอดช่อง, เฉาก๊วย, ทับทิมกรอบ พร้อมน้ำกระทิ, น้ำเชื่อมจุใจบานตะไท ไอศกรีมมีหลายรสชาติอยู่นะครับ ไม่ซ้ำแต่ละวันแต่ถูกใจบลูเบอร์รี่มากโคตรอร่อย ตัดเอาถั่วแดงกับข้าวโพดมากินรวมกันแล้ว คือสุดแล้วร้านนี้บอกตรงๆ

นี่เป็นคร่าวๆ ที่เรียกว่าแค่นี้ยังกินได้ไม่ครบทุกอย่างเลย จ่ายเพียง 229 อิ่มขนาดนี้ แม้กติกาต่างๆ ทางร้านจะปรับแล้วปรับอีก ห้ามโน่นนี่แต่ก็ยังไม่ทำให้ลูกค้าหมดศรัทธา แถมท้ายเรื่องฮาให้หนึ่งเรื่อง "โต๊ะข้างๆ ผมลุกไปในขณะที่เหลืออาหารทานเล่นเรียกว่าพูนจานเลยเหมือนเพิ่งตักมาแล้วรู้ตัวว่าอิ่ม เลยชิ่งดีกว่า มีพนักงานท่านนึงเดินมาเก็บโต๊ะแล้วหันหน้าหันข้างดู ไอ้ผมก็นีกว่าหาเจ้าของโต๊ะเพื่อเรียกว่าปรับ ที่ไหนได้กวาดเศษจานต่างๆ จนหมดและเหลือจานนี้จานเดียว จัดการไปมุมหลังต้นไม้ซัดอย่างหนักหน่วง ไอ้เราก็นึกว่าไม่เอา 555

- มุมมอง Metto ของเขาดีจริงครับ ไม่ดีจริงไม่คุ้มจริง เปิดไม่ได้ถึง 5 สาขานะครับ (บางนา, ปิ่นเกล้า, รามอินทรา, บางแค และนวนคร ผมแนะนำว่าเข้าไปไม่เสียดายตังค์ แต่อย่าไปคาดหวังความสะอาดจากร้านแนวๆ นี้ เพราะร้านเปิดโล่งแมลงวันเยอะและในครัวก็ไม่ได้มีใครการันตีด้วย เอาเป็นว่าเราเอามาผ่านความร้อนด้วยมือตัวเองตอนปิ้งย่างเอาเองก้โอเคละครับ เป็นร้านหมูกระทะที่สำหรับผมแล้ว ทำได้ดีเกินราคาจริงๆ ครับ เพราะเรียกว่าเป็นธรรมเนียมแล้วหละที่ผมต้องไปกินทุกอาทิตย์เฮฮากับเพื่อนฝูง ยังไงรับรองการันตีเลยว่า อร่อยคุ้มค่าเกินราคาน่าสนับสนุน ไม่แปลกใจเลยที่เห็น "ร้านแตกแม้กระทั่งวันธรรมดา" ร้านจะเปิด 16.00-23.00 ทุกวันจริงๆ ป้ายเขียน 24.00 แต่ผมเห็น 23.00 เก็บร้านเรียบร้อยแล้วหละนะ ยังไงไปช่วงเย็นดีที่สุดเพราะคุณจะได้ทานอาหารครบทุกอย่างตามที่ผมจำมาร่ายเรียงมาจากการกินทุกอาทิตย์ครับ

วันนี้สวัสดีครับ (17 September 2015)
บทความต่างๆ ที่บรรยายเป็นมุมมองส่วนตัวของผมเท่านั้น โปรดใช้วิจารณญานในการรับฟังและพิสูจน์ด้วยตัวท่านเองดีที่สุดคร้าบบบบ
Written By Metto
2015 Metto All Rights Reserverd.